Ľ. Vážny, poslanec: (2004-05-14):
Výbor Národnej rady pre hospodárstvo, privatizáciu a podnikanie v súlade s § 79 zákona o rokovacom poriadku podáva Národnej rade ako gestorský výbor spoločnú správu výborov Národnej rady k vládnemu návrhu zákona o patentových zástupcoch, ktorý ste obdržali ako tlač 563 v druhom čítaní. Národná rada uznesením č. 800 z 3. marca 2004 pridelila vládny návrh zákona o patentových zástupcoch na prerokovanie v druhom čítaní vo výboroch do 23. apríla 2004 a v gestorskom výbore do 30. apríla 2004, nasledovne ústavnoprávnemu výboru, Výboru Národnej rady pre hospodárstvo, privatizáciu a podnikanie, Výboru Národnej rady pre verejnú správu a Výboru Národnej rady pre vzdelanie, vedu, šport a mládež, kultúru a médiá. Ako gestorský výbor určila Výbor Národnej rady pre hospodárstvo, privatizáciu a podnikanie. Iné výbory Národnej rady návrh zákona neprerokovali. Poslanci Národnej rady Slovenskej republiky ktorí nie sú členmi výborov a ktorým bol zákon pridelený, neoznámili v určenej lehote gestorskému výboru žiadne stanovisko k predmetnému návrhu zákona. Vládny návrh zákona o patentových zástupcoch prerokovali výbory, ktorým bol pridelený, nasledovne. Ústavnoprávny výbor prerokoval návrh zákona 21. apríla 2004 a neprijal uznesenie, nakoľko návrh uznesenia nezískal podporu potrebnej nadpolovičnej väčšiny prítomných poslancov v súlade s rokovacím poriadkom. Z celkového počtu 11 poslancov ústavnoprávneho výboru bolo prítomných 10 a za návrh predmetného uznesenia nehlasoval nikto z poslancov, 1 poslanec hlasoval proti a 9 sa zdržalo. Výbor Národnej rady pre hospodárstvo, privatizáciu a podnikanie prerokoval návrh 16. apríla 2004 a uznesením č. 314 odporučil Národnej rade návrh zákona schváliť so zmenami a doplnkami uvedenými v prílohe uznesenia. Výbor Národnej rady pre verejnú správu prerokoval návrh 25. apríla 2004 a neprijal platné uznesenie, keďže podľa § 52 zákona Národnej rady o rokovacom poriadku nebola prítomná nadpolovičná väčšina všetkých členov výboru. Výbor Národnej rady pre vzdelanie, vedu, šport a mládež, kultúru a média prerokoval návrh zákona 20. apríla 2004 a uznesením č. 211 odporučil Národnej rade návrh zákona schváliť s pozmeňujúcimi návrhmi a doplnkami uvedenými v prílohe uznesenia. Z uznesení výborov Národnej rady uvedených pod bodom III tejto správy vyplývajú tieto pozmeňujúce a doplňujúce návrhy. Je ich spolu 81. Všetci ste ich obdržali v spoločnej správe výborov, ako pán predsedajúci povedal, je to nové znenie. A chcem vás upozorniť na 2 chyby, ktoré sa stali pri prepise. Čiže vás prosím, aby ste si tieto 2 chyby opravili. Je to bod 25, ktorý je upravený, ale ten je tak upravený, ako je vám predložený do lavíc, len preto bolo vydané nové znenie, pretože tento bod 25 sa týka zmeny § 15 a pri prepise sa dvakrát opísal ten istý § 15. Čiže tak ako máte v novom znení bod 25, tak je to správne. A druhá chybička je v bode 41, citujem: „V § 29 znie odsek 3: „Na základe odôvodnenia žiadosti môže Predstavenstvo komory podľa § 52 ods. 3 písm. e) príspevok znížiť alebo odpustiť.“.“ Pritom správne nemá byť § 52, ale správne má byť § 55. Tak vás poprosím aj o túto drobnú technickú opravu. Čiže tých 81 návrhov nejdem prednášať, pretože ich máte. A po opravách týchto dvoch chýb, na ktoré som vás upozornil, je spoločná správa správna. Konštatujem len, že Výbor Národnej rady Slovenskej republiky pre hospodárstvo, privatizáciu a podnikanie ako gestorský výbor podľa rokovacieho poriadku navrhuje o bodoch 1 až 24 o bodoch 26 až 41, 43 až 56, 58 až 69, 71 až 74, 76 až 81 hlasovať spoločne s odporúčaním schváliť ich, o bodoch 25, 42, 57 a 70 hlasovať spoločne s odporúčaním neschváliť tieto body. V prípade, že by sa schválili tie, ktoré som povedal, podľa doporučenia gestorského výboru, tieto nemajú význam, pretože  sa vylučujú tými, čo už možno teda budú schválené, predpokladám, a o bode 75 odporúča gestorský výbor hlasovať osobitne s odporúčaním neschváliť ho. Gestorský výbor na základe stanovísk výborov v súlade s § 79 ods. 4 a § 83 rokovacieho poriadku odporúča Národnej rade Slovenskej republiky vládny návrh zákona o patentových zástupcoch (tlač 563) schváliť. Spoločná správa výborov Národnej rady o výsledku prerokovania vládneho návrhu zákona o patentových zástupcoch (tlač 563a), toto nové znenie, v druhom čítaní bola schválená uznesením č. 324 z 29. apríla 2004. Súčasne výbor poveril spoločného spravodajcu výborov predložiť Národnej rade Slovenskej republiky spoločnú správu výborov, ktorú som vám teraz predložil. Skončil som, pán predsedajúci, otvorte, prosím, rozpravu, do ktorej sa ako spravodajca hlásim.